### Resumé

Økonomiudvalget har anmodet om at få udarbejdet lokalplan for et område ved [adresse] til åben-lav og tæt-lav boliger, samt et område til kollektive anlæg som boldbaner i forbindelse med Firkløverskolen syd for Sdr. Ringvej. Der er udarbejdet en helhedsplan for området, hvor der er indlagt større grønne kiler mellem boligstængerne til ny natur, vådområder, hede, skov etc., så alle får nem adgang til natur. Området er i dag landbrugsjord. En del af området er ejet af Vejle Kommune. Det samlede område udgør godt 52 hektar, hvoraf boligområdet inkl. ny natur udgør ca. 47 hektar og ca. 5 hektar til boldbaner.

### Sagsfremstilling

![](data:image/jpeg;base64...)

*Figur 1: Kort over lokalplanområdet*

Økonomiudvalget har anmodet om at få udarbejdet lokalplan for et område ved [adresse] på ca. 47 hektar til åben-lav og tæt-lav boliger, samt et område på 5 hektar til kollektive anlæg, som boldbaner i forbindelse med Firkløverskolen syd for Sdr. Ringvej.

Der er udarbejdet en helhedsplan for området, med udgangspunkt i at skabe sammenhængende natur, hvorfor der er indlagt større grønne kiler imellem bebyggelserne. Der kan også være områder til græssende dyr. Herved vil alle beboere få nem adgang til naturområder.

Lokalplanområdet indeholder også en ny adgangsvej, som på sigt kan kobles til udvidelsen af motorvejen, rute 18, mellem Give og Grindsted.

Området ligger syd for boligkvarterene [adresse], og [adresse], som er den sidst nye kommunale boligudstykning i Give. Området er udlagt i kommuneplan 2021-33 til lav boligbebyggelse og kollektive anlæg som f.eks. offentlige og private institutioner. En del af rammen 2.B.13 er særligt påvirket af vand eller vil påvirke nedstrøms liggende arealer.

Området er i dag landbrugsarealer. Flere steder er der levende træhegn i skel mellem markerne. Denne beplantning forsøges i størst muligt omfang bevaret og udvidet med flere træer.

En del af området er opkøbt af Vejle Kommune til byudvikling.

#### **Særlige planmæssig forhold**

Det skal undersøges hvilke andre naturtyper, der naturligt hører hjemme i området i forhold til jordbundsforhold og terræn. I forbindelse med byggemodningen skal der plantes træer og buske og andre planter, der hører til de forskellige naturtyper, for at hjælpe naturen på vej.

#### Vurdering af afledte konsekvenser

Der skal foretages en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Notat for afledte konsekvenser er under udarbejdelse, og vil være klart ved behandling af lokalplanforslaget.

#### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen vurderes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden.

#### Overtagelsespligt/Frafaldserklæring

Lokalplanområdet ejes delvist af kommunen. De resterende arealer i lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

### Klima og resiliensvurdering

Klima- og resiliensvurdering foretages i forbindelse med udarbejdelsen af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udarbejdelse af lokalplan nr. 1428 igangsættes.

### Beslutning

Godkendt.